DA Den Europæiske Unions Tidende C 285/47

Sag anlagt den 21. august 2008 — Spira mod Kommissionen

(Sag T-354/08)

(2008/C 285/86)

Processprog: engelsk

Parter

Sagsøger: Diamanthandel A. Spira BVBA (Antwerpen, Belgien) (ved lawyers J. Bourgeois, Y. Van Gerven, F. Louis og A. Vallery)

Sagsøgt: Kommissionen for De Europæiske Fællesskaber

Sagsøgerens påstande

— Kommissionens beslutning af 5. juni 2008 i henhold til artikel 7, stk. 2, i Rådets forordning nr. 773/2004 i sag COMP/38.826/B-2 — Spira/De Beers/DTC Supplier of Choice annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

I den foreliggende sag har sagsøgeren anfægtet Kommissionens beslutning (2008) D/203546 af 5. juni 2008, hvori Kommissionen erklærede, at ændringen i de faktiske omstændigheder på grund af Rettens annullation af tilsagnsbeslutningen (1) ikke var et afgørende forhold, som krævede, at Kommissionen revurderede sin beslutning (2007) D/200338 af 26. januar 2007, hvorved den afviste sagsøgerens klage vedrørende krænkelser af artikel 81 og 82 EF i forbindelse med det Supplier of Choice-system, der anvendes af De Beers Group til distribution af rådiamanter, under henvisning til, at der ikke foreligger tilstrækkelig fællesskabsinteresse (»beslutning om afvisning« (2)) (COMP/38.826/B-2 — Spira/De Beers/DTC Supplier of Choice).

Til støtte for sine påstande påberåber sagsøgeren sig tre anbringender.

For det første gør sagsøgeren gældende, at Kommissionen undlod at gennemføre en omhyggelig og uvildig undersøgelse af den konkurrenceforvridende adfærd, der blev anfægtet af sagsøgeren i dens klage.

For det andet anfører sagsøgeren, at Kommissionen ikke ved revurderingen af spørgsmålet om input-afskærmning kunne påstå, at der ikke forelå tilstrækkelig fællesskabsinteresse til at følge op på klagen i lyset af den væsentlige skade som følge af den input-afskærmning, der er forårsaget af SoC-systemet. Sagsøgeren gør yderligere gældende, at der burde have foreligget en tilstrækkelig fællesskabsinteresse i input-afskærmningen, for så vidt som den påvirker forsyningen af rådiamanter på EU- og endda verdensplan. Det er sagsøgerens opfattelse, at SoC- distributionssystemet udgør et konkurrencebegrænsende selektivt distributionssystem, der begrænser konkurrencen mellem varemærker.

Sagsøgeren gør subsidiært gældende, at Kommissionen foretog en urigtig retsanvendelse og gav en utilstrækkelig begrundelse ved anvendelsen af kriteriet om afskærmningsvirkningerne, idet den:

— ikke forudgående afgrænsede den undersøgte markedsstruktur, den berørte virksomheds markedsstyrke og konkurrenternes markedsstilling.

— undlod at undersøge samtlige potentielle konkurrencebegrænsninger eller monopoliseringsaktiviteter hos den leverandør, hvis selektive distributionssystem var ved at blive undersøgt.

Sagsøgeren gør ydermere gældende, at Kommissionen foretog en åbenbar urigtig vurdering, og baserede sin afgørelse på materielt unøjagtige forhold ved at konkludere, at SoC-ordningen ikke i væsentlig grad afskærmer mindre væsentlige markedsaktører fra at få adgang til rådiamanter (input-afskærmningen).

(1) Sag T-170/06 Alrosa mod Kommissionen Sml. 2007 II, s. 2601, appel iværksat af Kommissionen ved Domstolen, sag C-441/07, Kommissionen mod Alrosa, EUT 2007 C 283, s. 22.

(2) Sagsøgeren har anfægtet beslutningen om afvisning ved Retten i sag T-108/07, Spira mod Kommissionen, EUT 2007 C 129, s. 20.